Toinen Klemensin kirje

**Toinen Klemensin kirje** (myös *Toinen Clemensin kirje*; , ) on varhaiskristillinen kirjoitus, joka luetaan apostolisten isien kirjoituksiin. Se on perinteisesti pantu Klemens Roomalaisen nimiin, mutta sen todellista kirjoittajaa ei tunneta. Kirjoitus on ilmeisesti vanhin tunnettu *[[Uusi testamentti|Uuden testamentin]]* ulkopuolella itsenäisenä kirjoituksena säilynyt kristillinen saarna.

## Historia

*Toinen Klemensin kirje* on ajoitettu noin vuosiin 140–160. Perinteisesti se on yhdistetty Rooman piispa Klemensiin, joka kuoli kuitenkin noin vuonna 101. Kirjoitus on tiedetty myöhemmäksi ja epäperäiseksi jo kauan. Tämä perustuu paitsi tyylillisiin eroihin verrattaessa *[[Ensimmäinen Klemensin kirje|Ensimmäiseen Klemensin kirjeeseen]]* myös muun muassa siihen, että kirjoitus lainaa *[[Vanha testamentti|Vanhan]]* ja *[[Uusi testamentti|Uuden testamentin]]* kirjojen lisäksi myös jotakin tuntematonta, apokryfistä evankeliumia tai evankeliumiharmoniaa. Todellinen kirjoittaja vaikuttaisi sisällön perusteella olevan kreikankielinen ja kääntynyt pakanuudesta kristinuskoon. Kirjoitus on mahdollisesti saanut syntynsä Roomassa ja päätynyt tätä kautta yhdistetyksi Klemensiin.

Klemensin nimiin pannut kirjeet eli *Ensimmäinen* ja *Toinen Klemensin kirje* olivat varhaiskristillisellä ajalla hyvin arvostettuja, ja niitä luettiin yhdessä nykyisten *Uuden testamentin* tekstien kanssa. Ne olivat mukana jopa joissakin *[[Raamattu|Raamatun]]* käsikirjoituksissa, kuten *[[Codex Alexandrinus|Codex Alexandrinuksessa]]*, jossa ne oli sijoitettu *[[Johanneksen ilmestys|Johanneksen ilmestyksen]]* jälkeen. Lisäksi niihin viitataan usein muussa varhaiskristillisessä kirjallisuudessa. Klemensin nimiin pannut kirjeet tulivat uudelleen tunnetuiksi *Codex Alexandrinuksen* julkaisun jälkeen vuonna 1633.

## Sisältö

Kirjoitusta kutsutaan perinteisesti kirjeeksi, mutta todellisuudessa se muistuttaa enemmän saarnaa, eikä siinä ole lainkaan kirjeelle tyypillistä muotoa. Saarna koostuu 20 luvusta. Se alkaa Kristuksen pelastusteon ylistyksellä ja kehotuksella tunnustaa tämän nimeä kiitokseksi. Tämän jälkeen kuulijoita kehotetaan vaeltamaan puhtaasti, mihin velvoittavat sekä kaste että usko ruumiin ylösnousemukseen, ja annetaan merkkejä, joista Jumalan valtakunnan tulo voidaan tietää. Lopuksi kehotetaan kuulijoita kääntymykseen vielä ennen tuomion päivän tuloa, sekä kestävyyteen.

Saarnan sisältö luvuittain on:

* Kristuksen pelastustyö (luku 1)
* Kirjoitusten tulkintaa (2)
* Kristuksen oikea tunnustaminen (3–4)
* Muukalaisina maailmassa (5)
* Tämä ja tuleva aika (6)
* Kilpailu katoamattomasta palkinnosta (7)
* Kutsu parannukseen (8)
* Ruumiin ylösnousemus (8–9)

* Jumalan tahdon noudattaminen (9–11)
* Jumalan valtakunnan tuleminen (12)
* Parannuksenteko ja ulkopuoliset (13)
* Kristus ja seurakunta (14)
* Kehotuksen totteleminen (15)
* Parannus ennen tuomion päivää (16–18)
* Kestävyys ja tuleva palkinto (19–20)
* Loppuylistys (20)

## Lähteet

## Kirjallisuutta
### Suomennokset

* *Toinen Kleemensin kirje*. Teoksessa 
* *Toinen Clemensin kirje*. Suomentanut Katja Kujanpää. Teoksessa 

### Muita käännöksiä ja tekstilaitoksia

* *Second Letter of Clement*. Teoksessa 

## Aiheesta muualla
### Teksti

* *[https://www.ccel.org/l/lake/fathers/clement-ii_clement.htm ]*. Christian Classics Etheral Library. 
* *[http://www.earlychristianwritings.com/text/2clement-lightfoot.html 2 Clement]*. Käännös J. B. Lightfoot. Early Christian Writings. 
* *[http://www.earlychristianwritings.com/text/2clement-hoole.html 2 Clement]*. Käännös Charles H. Hoole, 1885. Early Christian Writings. 
* *[http://www.earlychristianwritings.com/text/2clement-roberts.html 2 Clement]*. Käännös Roberts-Donaldson. Early Christian Writings. 
* *[http://www.newadvent.org/fathers/1011.htm The ”Second Epistle” of St. Clement]*. New Advent. 

### Muuta

* 2 Clement. Early Christian Writings.